text:
Ngaba IBhayibhile Isabutshintsha Ubomi Bakho?
“Guqukani ngokutshintsha ingqondo yenu.”—ROMA 12:2.
IINGOMA: 61, 52
1-3. (a) Luluphi utshintsho ekusenokuba nzima ukulwenza emva kokubhaptizwa? (b) Yiyiphi imibuzo esinokuzibuza yona xa kunzima ukwenza utshintsho? (Jonga imfanekiso esekuqaleni.)
KANGANGEMINYAKA emininzi, uKevin wayengcakaza, etshaya, enxila yaye esebenzisa iziyobisi. [1] (Jonga umbhalo osekugqibeleni.) Wathi akufunda ngoYehova, wafuna ukuba ngumhlobo wakhe. Kodwa ukuze enze oko, kwafuneka enze utshintsho olukhulu ebomini bakhe. Wakwazi ukulwenza olo tshintsho ngoncedo lukaYehova neLizwi lakhe iBhayibhile.—Hebhere 4:12.
2 Emva kokuba uKevin ebhaptiziwe, kwakusafuneka enze utshintsho kubuntu bakhe ukuze abe ngumKristu olunge ngakumbi. (Efese 4:31, 32) Ngokomzekelo, wayekhawuleza ukuba nomsindo. Kwamothusa ukubona indlela ekunzima ngayo ukulawula umsindo wakhe. UKevin ude athi ukulawula umsindo wakhe kwakunzima nangaphezu kokuyeka zonke izinto izimbi awayezenza ngaphambi kokuba abhaptizwe! Kodwa wakwazi ukwenza utshintsho ngokubongoza uYehova ukuba amncede nangokufundisisa iBhayibhile.
3 Ngaphambi kokuba sibhaptizwe, abaninzi kuthi kwafuneka benze utshintsho olukhulu ebomini babo ukuze baphile ngendlela iBhayibhile ethi masiphile ngayo. Kodwa nangoku sisaqaphela ukuba kukho izinto ezincinane ekufuneka sizitshintshe ukuze sibe njengoThixo noKristu. (Efese 5:1, 2; 1 Petros 2:21) Ngokomzekelo, sisenokuqaphela ukuba siyathanda ukukhalaza okanye sisoloko sihleba abanye size sithethe izinto ezingentlanga ngabo. Okanye ngamanye amaxesha sisenokuba nexhala lokuba baza kuthini abantu, side singayenzi eyona nto ilungileyo. Mhlawumbi kukho izinto esineminyaka sizama ukuzitshintsha, kodwa sitsho phantsi. Ngoko sisenokuzibuza: ‘Kutheni le nto ndinzinyelwa ukwenza olu tshintsho luncinane? Yintoni endimele ndiyenze ukuze ndisebenzise oko iBhayibhile ikutshoyo ndize ndiqhubeke ndiphucula ubuntu bam?’
UNAKO UKUMKHOLISA UYEHOVA
4. Kutheni singakwazi ukusoloko simkholisa uYehova?
4 Siyamthanda uYehova, ibe sikunqwenela ngentliziyo yethu yonke ukumkholisa. Kodwa okubuhlungu kukuba, asikwazi ukusoloko simkholisa kuba asifezekanga. Sivakalelwa ngendlela awayevakalelwa ngayo umpostile uPawulos owathi: “Umnqweno ukho kum, kodwa amandla okwenza oko kuhle akakho.”—Roma 7:18; Yakobi 3:2.
5. Luluphi utshintsho esalwenzayo ngaphambi kokuba sibhaptizwe, kodwa bubuphi ubuthathaka ekusenokwenzeka ukuba sisajijisana nabo?
5 Ngaphambi kokuba sibe yinxalenye yebandla, kwafuneka siyeke ukwenza izinto azicaphukelayo uYehova. (1 Korinte 6:9, 10) Kodwa ke asikafezeki. (Kolose 3:9, 10) Ngoko sisazenza iimpazamo nokuba sele sineminyaka sibhaptiziwe. Ngamaxesha athile, sisenokuba neengcinga neemvakalelo ezingafanelekanga, okanye sinzinyelwe kukulawula ubuthathaka esinabo kubuntu bethu. Kusenokude kuphele iminyaka emininzi sijijisana nobu buthathaka.
6, 7. (a) Yintoni esinceda sikwazi ukuba ngabahlobo bakaYehova nangona singafezekanga? (b) Kutheni singamele silibazise ukucela ukuxolelwa nguYehova?
6 Sinokuba ngabahlobo bakaYehova size simkhonze nangona singafezekanga. Hlala ukhumbula ukuba kwakutheni ukuze ube ngumhlobo kaYehova. Nguye owabona izinto ezintle kuwe, waza wafuna ukuba umazi. (Yohane 6:44) Wayeyazi into yokuba unobu buthathaka unabo, ibe uza kuzenza iimpazamo. Sekunjalo, uYehova wayefuna ukuba ube ngumhlobo wakhe.
7 UYehova wasithanda kakhulu wada wasipha isipho esixabisekileyo. Wathumela uNyana wakhe, uYesu emhlabeni ukuze anikele ngobomi bakhe bube yintlawulelo yezono zethu. (Yohane 3:16) Xa senze impazamo, sinokumcela uYehova asixolele. Ibe ngenxa yentlawulelo, sinokuqiniseka ukuba uza kusixolela yaye siza kuhlala singabahlobo bakhe. (Roma 7:24, 25; 1 Yohane 2:1, 2) Khumbula ukuba uYesu wafela aboni abaguqukayo. Ngoko nokuba sibona ngathi into esiyenzileyo imbi kakhulu, asimele siyeke ukuthandazela ukuba uYehova asixolele. Ukungafuni ukucela uxolo kuye, kufana nokungafuni ukuhlamba izandla ezimdaka. Sinombulelo gqitha ngokuba uYehova elungiselele ukuba sikwazi ukuba ngabahlobo bakhe nangona singafezekanga!—Funda eyoku-1 kuTimoti 1:15.
Ukuba sifuna ukusondela ngakumbi kuYehova, kufuneka siqhubeke sizama ukuba njengaye noNyana wakhe
8. Kutheni kufuneka singabubethi ngoyaba ubuthathaka bethu?
8 Kakade ke, asinakububetha ngoyaba ubuthathaka bethu, okanye simane sibuthethelela. UYehova usixelele ukuba ufuna abahlobo bakhe babe ngabantu abanjani. (INdumiso 15:1-5) Ngoko ukuba sifuna ukusondela ngakumbi kuye, kufuneka siqhubeke sizama ukuba njengaye noNyana wakhe. Kufuneka siqhubeke sizama nokulawula iminqweno engafanelekanga, ibe sisenokude sikwazi ukohlukana neminye yayo. Nokuba sinexesha elide kangakanani sibhaptiziwe, simele siqhubeke sibuphucula ubuntu bethu.—2 Korinte 13:11.
9. Sazi njani ukuba singaqhubeka sisambatha ubuntu obutsha?
9 Umpostile uPawulos wawaxelela oku amaKristu: ‘Nifanele nibulahle ubuntu obudala obuvisisana nehambo yenu yangaphambili nobonakaliswe yiminqweno yabo ekhohlisayo. Kodwa mawaqhubeke ehlaziyeka amandla engqondo yenu, nambathe ubuntu obutsha obadalwa ngokokuthanda kukaThixo ngobulungisa bokwenyaniso nokunyaniseka.’ (Efese 4:22-24) Oku kuthetha ukuba kufuneka siqhubeke sizama ukutshintsha size ‘sambathe ubuntu obutsha.’ Ngoko nokuba sinexesha elide kangakanani sikhonza uYehova, ihlala ikho into esinokuyifunda ngeempawu zakhe. Ibe iBhayibhile inokusinceda siqhubeke sibutshintsha ubuntu bethu ukuze sifane naye.
KUTHENI KUNZIMA KANGAKA?
10. Yintoni ekufuneka siyenze ukuze siqhubeke sisenza utshintsho sincedwa yiBhayibhile, ibe yiyiphi imibuzo esinokuyibuza?
10 Sonke sifuna ukwenza oko kuthethwa yiBhayibhile. Kodwa kufuneka sisebenze nzima ukuba sifuna ukuqhubeka sitshintsha. Kutheni kufuneka senze umgudu ongaka? Ngaba uYehova ebengenako ukusenzela kube lula ukwenza okulungileyo?
11-13. Kutheni uYehova elindele ukuba senze umgudu wokoyisa ubuthathaka bethu?
11 Xa sicinga ngendalo, asithandabuzi ukuba uYehova unamandla okwenza nantoni na. Ngokomzekelo, wadala ilanga elinamandla angummangaliso. Mzuzwana ngamnye, livelisa ukukhanya nobushushu obukhulu, kodwa lisuntswana nje elincinane lokukhanya nobushushu belanga obufunekayo ukuze ubomi buqhubeke emhlabeni. (INdumiso 74:16; Isaya 40:26) Kwakhona, uYehova uyabanika amandla abakhonzi bakhe abasemhlabeni xa bewadinga. (Isaya 40:29) Kucacile ke ukuba, uYehova ebenako ukukwenza kube lula kakhulu ukulwa nobuthathaka neengcinga zethu ezingafanelekanga, ukuba ebefuna. Ngoko kutheni engayenzi nje loo nto?
12 UYehova usinike inkululeko yokuzikhethela. Usivumela sizikhethele ngokwethu ukuba siza kumthobela na okanye akunjalo. Xa sizikhethela ukumthobela size sisebenze nzima ukwenza ukuthanda kwakhe, sibonisa ukuba siyamthanda yaye sifuna ukumkholisa. USathana ume ngelithi uYehova akanalungelo lokulawula. Kodwa xa sithobela uYehova, sibonisa ukuba sifuna ukulawulwa nguye. Ibe sinokuqiniseka ukuba uBawo wethu onothando uyixabisa yonke imigudu esiyenzayo ukuze simthobele. (Yobhi 2:3-5; IMizekeliso 27:11) Xa sizama kangangoko ukulawula ubuthathaka bethu nangona kungekho lula ukwenza oko, sibonisa ukuba sinyanisekile kuYehova yaye sikhetha yena njengoMlawuli wethu.
13 UYehova usixelela ukuba simele sisebenze nzima ukuze sibe neempawu ezifana nezakhe. (Kolose 3:12; funda eyesi-2 kaPetros 1:5-7.) Ulindele nokuba sisebenze nzima ukuze silawule iingcinga neemvakalelo zethu. (Roma 8:5; 12:9) Nanini na sisebenza nzima ukuze senze utshintsho size siphumelele, siye sivuye nyhani.
VUMELA ILIZWI LIKATHIXO LIQHUBEKE LIKUTSHINTSHA
14, 15. Yintoni esinokuyenza ukuze sibe neempawu uYehova azithandayo? (Jonga ibhokisi ethi “ IBhayibhile Nomthandazo Yabutshintsha Ubomi Babo.”)
14 Simele senze ntoni ukuze sibe neempawu uYehova azithandayo? Simele sivumele uThixo asibonise izinto ekufuneka sizitshintshe, singazikhetheli ngokwethu. AmaRoma 12:2 athi: “Musani ukumilisa okwale nkqubo yezinto, kodwa guqukani ngokutshintsha ingqondo yenu, ukuze nikungqine ngokwenu ukulunga nokwamkeleka nokugqibelela kokuthanda kukaThixo.” Ngoko ukuze sikwazi oko kufunwa nguYehova, simele sithembele ngoncedo asinike lona. Simele sifunde iBhayibhile yonke imihla, sicingisise nzulu ngoko sikufundayo, size sithandaze kuYehova ukuba asinike umoya wakhe oyingcwele. (Luka 11:13; Galati 5:22, 23) Xa sisenza ezi zinto, uYehova unokusinceda sikuqonde oko kumkholisayo, ibe sinokutsho sikwazi ukucinga ngendlela acinga ngayo. Ngenxa yoko, izinto esizicingayo, esizithethayo nesizenzayo ziya kumkholisa uYehova, ibe siya kutsho sikwazi ukubulawula ubuthathaka bethu. Kodwa ke loo nto ayithethi kuthi siza kutsho siphumle ekulweni nobuthathaka bethu.—IMizekeliso 4:23.
15 Asimele siphelele nje ekuyifundeni yonke imihla iBhayibhile. Kufuneka siyifundisise sisebenzisa iincwadi ezisekelwe kuyo, ezifana neMboniselo noVukani! Amanqaku amaninzi kwezi magazini asifundisa indlela esinokuba nazo ngayo iimpawu zikaYehova size silwe nobuthathaka bethu. Sisenokufumana amanqaku okanye izibhalo ezingathi zibhalelwe thina ngokukhethekileyo. Sinokuwaqokelela la manqaku nezi zibhalo ukuze simane siwafunda.
16. Kutheni singafanele sityhafe xa sibona ngathi asikhawulezi ukwenza utshintsho?
16 Kuthath’ ixesha ukuba neempawu zikaYehova. Ngoko ukuba ubona ngathi awukatshintshi kangangoko ubufuna, musa ukutyhafa. Kusenokufuneka uqale uzinyanzele ukuba wenze oko kuthethwa yiBhayibhile. Kodwa okukhona ucinga uze wenze oko kufunwa nguYehova, kuya kuba lula ukuba njengaye uze wenze okulungileyo.—INdumiso 37:31; IMizekeliso 23:12; Galati 5:16, 17.
CINGA NGEKAMVA LETHU ELIHLE
17. Xa sinyanisekile kuYehova, liliphi ikamva esinokukhangela phambili kulo?
17 Sijonge ngamehlo abomvu kwixesha laxa siza kufezeka size sikhonze uYehova ngonaphakade. Ngelo xesha, akukho buthathaka siza kube sisilwa nabo, ibe kuza kuba lula nyhani ukuba njengoYehova. Kodwa nangoku siyakwazi ukumnqula uYehova kuba usiphe isipho sentlawulelo. Nangona singafezekanga, sinako ukumkholisa ukuba siqhubeka sizama kangangoko sinako ukutshintsha size senze oko asifundisa kona eBhayibhileni.
18, 19. Sinokuqiniseka njani ukuba iBhayibhile inako ukusinceda siqhubeke sisenza utshintsho ebomini bethu?
18 UKevin wazama kangangoko ukufunda ukulawula umsindo wakhe. Wacingisisa ngoko wakufunda eBhayibhileni waza wazama ukwenza utshintsho ebomini bakhe. Waphulaphula namacebiso awawafumana kwamanye amaKristu. Nangona kwamthatha ixesha ukuba aphucule, ethubeni waba sisicaka solungiselelo. Yaye ngoku uneminyaka eyi-20 engumdala. Kodwa nangoku, uyazi ukuba kusafuneka alwe nobuthathaka bakhe.
19 Nathi njengoKevin sinako ukuqhubeka sibuphucula ubuntu bethu. Xa sikwenza oko, siya kuqhubeka sisondela kuYehova. (INdumiso 25:14) Uza kusinceda siphumelele xa sisenza konke okusemandleni ethu ukuze sitshintshe. Sinokuqiniseka ukuba iBhayibhile inako ukusinceda siqhubeke sisenza utshintsho ebomini bethu.—INdumiso 34:8.
^ [1] (isiqendu 1) Igama litshintshiwe.


c: text/html

text:
Isifundo 12
Ulungelelaniswa Njani Umsebenzi Wethu Wokushumayela?
Kanye ngaphambi kokuba afe, uYesu wathi: “Ezi ndaba zilungileyo zobukumkani ziya kushunyayelwa kuwo wonke umhlaba omiweyo kube bubungqina kuzo zonke iintlanga; kwandule ke kufike ukuphela.” (Mateyu 24:14) Kodwa lo msebenzi wokushumayela ehlabathini lonke wawuza kufezwa njani? Ngokulandela umzekelo owamiselwa nguYesu ngoxa wayesemhlabeni.—Luka 8:1.
Sizama ukuya emakhayeni abantu. UYesu waqeqesha abafundi bakhe ukuba bashumayele iindaba ezilungileyo kwindlu ngendlu. (Mateyu 10:11-13; IZenzo 5:42; 20:20) Abo bashumayeli bevangeli benkulungwane yokuqala babelwa imimandla ekhethekileyo ababemele bashumayele kuyo. (Mateyu 10:5, 6; 2 Korinte 10:13) Nanamhlanje, umsebenzi wethu wokushumayela ulungelelaniswe kakuhle, yaye bandla ngalinye linentsimi yalo elimele liyigubungele. Oku kubangela ukuba sifeze umyalelo kaYesu ‘wokushumayela ebantwini nokuba sinikele ubungqina obucokisekileyo.’—IZenzo 10:42.
Sizabalazela ukufikelela ebantwini naphi na apho bafumaneka khona. UYesu waphinda wamisela umzekelo wokushumayela kwiindawo zikawonke-wonke, njengaselunxwemeni okanye ngasequleni. (Marko 4:1; Yohane 4:5-15) Nathi sincokola nabantu ngeBhayibhile naphi na apho bakhoyo—ezitratweni, kwiindawo zamashishini, kwiipaki okanye ngefowuni. Xa sinethuba sishumayela kubamelwane, abantu esiphangela nabo, esifunda nabo, nakwizalamane zethu. Yonke le migudu iye yabangela ukuba izigidi zabantu abasehlabathini lonke bazive “iindaba ezilungileyo zosindiso.”—INdumiso 96:2.
Ngaba akukho mntu ucinga ngaye onokuthanda ukumxelela ngeendaba ezilungileyo zoBukumkani bukaThixo, nokuba ezi ndaba zithetha ntoni ngekamva lakhe? Ungazigcini esifubeni ezi ndaba zimnandi. Xelela abanye ngazo!
Ziziphi “iindaba ezilungileyo” ezimele zishunyayelwe?
Yiyiphi indlela amaNgqina kaYehova awuxelisa ngayo umzekelo kaYesu wokushumayela?

robotstxt: allowed

filter: keep


text:
NGABA YADALWA?
Ialbatross
—Intaka Ezulazulayo Neyonga Amandla Xa Indanda
INTAKA ezibhabhela phezulu zinokuhlala emoyeni zisebenzisa nje amandla amancinane. Ialbatross engahlali ndawen’ inye ingumzekelo obalaseleyo woku. Le ntaka inamaphiko anobude obuziimitha eziyi-3,4 nobunzima obuziikhilogram eziyi-8,5 ibe inokubhabha amawaka eekhilomitha ingasebenzisanga mandla maninzi! Imfihlelo yayo ikwindlela owakhiwe ngayo umzimba wayo nakubuchule bayo bokubhabha.
Cinga ngoku: Xa ibhabha, le ntaka iqinisa imisipha ebangela ukuba amaphiko ayo ahlale evuleke ngokupheleleyo ukuze ingazisebenzisi izihlunu. Enye imfihlelo yale ntaka
Xa zindanda phezu kolwandle, iialbatross zinyukela phezulu, zijika-jike zehle zisenza isangqa, loo nto ibuyisela amandla eziwasebenzise ngoxa bezinyuka. Oososayensi basandul’ ukuyazi indlela ezikwenza ngayo oku. Besebenzisa ezona zixhobo zibabonisa kakuhle indlela ezibhabha ngayo neenkqubo ezikhethekileyo zekhompyutha, baye bafumanisa ukuba iialbatross zifumana amandla xa zindandela kwicala umoya oya ngakulo. Bathi: “Kulula ngazo ukusebenzisa lo moya kuba usoloko ukho.” Uba yintoni umphumo? Ialbatross inokubhabha kangangeeyure ingakhange iphaphazelise amaphiko!
Olu lwazi lunganceda iinjineli ukuba zenze iinqwelo-moya ezonga amafutha, mhlawumbi kwanezo zingasebenzisi injini.
Ucinga ntoni? Ngaba ialbatross, eyonga amandla xa indanda, nenomzimba owakhiwe ngendlela ekhethekileyo yabakho ngamabona-ndenzile? Okanye ngaba yadalwa?


text:
INQAKU ELINGUMXHOLO | KUTHENI UMELE UNYANISEKE?
Ngaba Ukunyaniseka Kuphelelwe Lixesha?
UHitoshi wayesebenza kwinkampani ebala imali eJapan. Xa babehlola iincwadi zemali nomphathi wakhe, uHitoshi waxelelwa ukuba abhale ingxelo engachananga. Wathi isazela sakhe asimvumeli ukuba enze isenzo sokunganyaniseki. Ngenxa yoko umphathi wakhe wamgrogrisa ngokumgxotha, ibe ekugqibeleni waphelelwa ngumsebenzi.
Kwiinyanga ezalandelayo, uHitoshi wayengasenathemba lokufumana omnye umsebenzi. Ngokomzekelo, kolunye udliwano-ndlebe, wachaza ngokuphandle ukuba akanakuwenza umsebenzi ofuna anganyaniseki. Loo mntu wayenodliwano-ndlebe naye wathi, “Iyothusa indlela ocinga ngayo!” Intsapho nabahlobo bakaHitoshi bamkhuthaza ukuba angayeki ukunyaniseka, sekunjalo waqalisa ukuthandabuza. Ngokomzekelo, wathi, “Ndandizibuza ukuba ngaba ndenza kakuhle na ngokunyaniseka kukholo lwam.”
Amava kaHitoshi asikhumbuza ukuba asinguye wonke ubani okubona njengento ebalulekileyo ukunyaniseka. Enyanisweni, abanye bakujonga njengento engafunekiyo, ingakumbi kwezoshishino. Elinye ibhinqa elisebenza eMzantsi Afrika lathi: “Ndisebenza nabantu abanganyanisekanga, ngoko ngamany’ amaxesha kuba nzima ukunyaniseka.”
Olunye uhlobo lokunganyaniseki oluxhaphakileyo namhlanje kukuxoka. Kwiminyaka ethile eyadlulayo, kuphando olwenziwa yiYunivesithi yaseMassachusetts Amherst, ugqirha wengqondo uRobert S. Feldman, kwaqikelelwa ukuba i-60 pesenti yabantu abadala, kwimizuzu elishumi abayincokolayo, umntu uxoka kube kanye. UFeldman uthi: “Kwasothusa oku. Besingazi ukuba ukuxoka yinto exhaphake kangaka.” Ngaba ayothusi into yokuba abantu bekucaphukela ukuqhathwa ngoxa kuxhaphakile ukuxoka?
Kutheni ukuxoka, ubusela nezinye iindlela zokunganyaniseki zixhaphakile namhlanje? Ukunganyaniseki kwenza ntoni ebantwini? Singakulumkela njani ukuzifaka kwizenzo zokunganyaniseki?


text:
UBUTYEBI OBUPHUMA ELIZWINI LIKATHIXO | YOBHI 1-5
UYobhi Wahlala Enyanisekile Xa Wayevavanywa
UYobhi wayehlala eUtse xa amaSirayeli ayengamakhoboka eYiputa. Nangona wayengengomSirayeli, uYobhi wayengumkhonzi kaYehova onyanisekileyo. Wayenetsapho enkulu, ubutyebi, ibe wayengumzekelo ekuhlaleni. Wayengumcebisi ohloniphekileyo nomgwebi ongathathi cala. Wayenesisa kumahlwempu nakubantu abasweleyo. UYobhi wayeyindoda enyanisekileyo.
UYobhi wabonisa ngokucacileyo ukuba uYehova wayengoyena Mntu ubalulekileyo ebomini bakhe
USathana waphawula ukuba uYobhi wayenyanisekile. Akazange ayiphike into yokuba uYobhi wayemthobela uYehova, kunoko wathandabuza izizathu zakhe zokukhonza uYehova.
USathana wathi uYobhi ukhonza uYehova kuba kwakukho okuthile akufumanayo.
Ukuze aphendule izityholo zikaSathana, uYehova wavumela uSathana ukuba ahlasele le ndoda ithembekileyo. USathana wazitshabalalisa zonke izinto awayenazo uYobhi ebomini bakhe
Xa uYobhi wahlala enyanisekile, uSathana wakuthandabuza ukunyaniseka kwabantu bonke
UYobhi akazange one okanye atyhole uThixo ngayo nantoni na


text:
ICANDELO 6
Indlela Abantwana Abawutshintsha Ngayo Umtshato
“Oonyana balilifa elivela kuYehova.”—INdumiso 127:3
Ukuzalwa komntwana kunokuzisa imincili kubazali kwangaxeshanye kuzise utshintsho ebomini. Xa niqala ukuba nomntwana, ninokothuswa kukwazi ukuba amandla nexesha lenu elininzi niza kulichitha ekuhoyeni umntwana. Ukungalali kakuhle nokutshintsha kweemvakalelo kunokuzisa iingxaki emtshatweni wenu. Nobabini njengabazali kuza kufuneka nenze utshintsho pha na pha ukuze nihoye umntwana wenu nokuze nilondoloze umtshato wenu. Amacebiso eBhayibhileni anokuninceda njani ukuze nikwazi ukwenza oku ngokuphumelelayo?
1 YAZINI INDLELA UMNTWANA ABUTSHINTSHA NGAYO UBOMI BENU
OKO KUFUNDISWA YIBHAYIBHILE: “Uthando luzeka kade umsindo yaye lunobubele.” Kwakhona uthando “alufuni ezalo izilangazelelo, alucaphuki.” (1 Korinte 13:4, 5) Njengomdlezana, ngokuqinisekileyo uchitha ixesha elininzi kumntwana wakho. Noko ke, umyeni wakho unokubona ngathi awusamhoyanga, ngoko ke sukulibala ukuba naye uyalifuna ixesha lakho. Kodwa ngomonde nangobubele ungakwazi ukumenza abone ukuba naye ungutata walo mntwana.
“Nina madoda, qhubekani nihlala nabo ngokokwazi.” (1 Petros 3:7) Yiqonde into yokuba umfazi wakho uza kuchitha ixesha elininzi nomntwana wenu. Ngoku uneembopheleleko ezininzi yaye anganestres, adinwe, angabi namdla. Njengoko ixesha lihamba, kungalula ukuba umfazi wakho akhathazeke, kodwa zola kuba “ozeka kade umsindo ulunge ngakumbi kunendoda enamandla.” (IMizekeliso 16:32) Yiba ngoyiqondayo imeko yakhe uze umxhase.—IMizekeliso 14:29.
OKO UNOKUKWENZA:
Ootata: Mncedise umfazi wakho emntwaneni naxa ehlupha ebusuku. Nciphisa ixesha olichitha usenza ezinye izinto ukuze ukwazi ukuhlala nomfazi kunye nomntwana wakho
Oomama: Xa umyeni efuna ukuncedisa ekuhoyeni umntwana, mvumele. Ukuba akakwazi kukwenza kakuhle oko akuncedisa kuko, sukucaphuka kodwa mbonise kakuhle ngobubele
2 QINISANI UMTSHATO WENU
OKO KUFUNDISWA YIBHAYIBHILE: ‘Baza kuba nyama-nye.’ (Genesis 2:24) Nakuba ngoku ninelungu elitsha ekhayeni, yikhumbuleni into yokuba njengabantu abatshatileyo ‘nisenyama-nye.’ Yenzani konke okusemandleni ukuze niqinise umtshato wenu.
Bafazi, yibani nombulelo xa amadoda enu enincedisa. Uxabiso lwenu ‘lunokuphilisa.’ (IMizekeliso 12:18) Madoda, baxeleleni abafazi benu indlela enibathanda nenibaxabisa ngayo. Mncome umfazi wakho ngendlela aluncedo ngayo ekhayeni.—IMizekeliso 31:10, 28.
“Ngamnye makafune, kungekhona ingenelo yakhe, kodwa eyomnye umntu.” (1 Korinte 10:24) Ngalo lonke ixesha liphathe kakuhle iqabane lakho. Yibani nexesha lokuncokola, nincomane, yaye nimamelane. Yiba nolwazelelo ngokuphathelele iintlobano zesini kunye neqabane lakho. IBhayibhile ithi: “Musani ukubandezana, ngaphandle kokuba kungokuvumelana.” (1 Korinte 7:3-5) Ngoko ncokolani ngokukhululekileyo ngako oku. Ukuba nomonde nolwazelelelo kuya kuwuqinisa umtshato wenu.
OKO UNOKUKWENZA:
Ningaze nilibale ukuchitha ixesha kunye
Yenza izinto ezincinanana ezibonisa ukuba uyamthanda umntu otshate naye, njengokumbhalela isibhilivane okanye umnike isipho nje esincinci
3 UKUQEQESHA UMNTWANA WENU
OKO KUFUNDISWA YIBHAYIBHILE: “Uyaze kwasebusaneni imibhalo engcwele, enako ukukunika ubulumko obusa elusindisweni.” (2 Timoti 3:15) Cingani ngendlela eniza kumfundisa ngayo umntwana wenu. Iyamangalisa indlela akwazi ngayo ukufunda nangona engekazalwa. Ngoxa umntwana esesibelekweni, uyakwazi ukuva ilizwi lakho, azi nendlela ovakalelwa ngayo. Mfundele okuthile ngoxa eselusana. Nangona esenongakuqondi oko ukufundayo, kunokumnceda akuthande ukufunda xa ekhulile.
Makakuve uthetha ngoThixo yaye uthandaza kuye. (Duteronomi 11:19) Naxa nidlala nonke, thetha ngezinto ezenziwe nguThixo. (INdumiso 78:3, 4) Njengoko ekhula umntwana wenu, uya kuqhelana nothando eninalo ngoYehova aze naye afunde ukumthanda.
OKO UNOKUKWENZA:
Thandazelani ubulumko bokuqeqesha umntwana wenu
Gxininisani amabinzana neengcamango ezibalulekileyo emntwaneni wenu ukuze zingene ngokukhawuleza engqondweni
Funda Okungakumbi
Ukukhulisa Abantwana Abangacingeli Iziqu Zabo Kuphela Kweli Hlabathi Linabantu Abazicingelayo
Khawufunde ngezi ndlela zintathu onokunceda ngazo abantwana bakho bakuphephe ukucingela iziqu zabo kuphela.
Indlela Yokuba Ngutata Olungileyo
Funda imigaqo yeBhayibhile emihlanu enokukunceda ube ngutata onothando nobancedayo abantwana bakhe.


text:
Ekubeni ‘Nifikelele Ekumazini UThixo’—Yintoni Enimele Niyenze?
“Nifikelele ekumazini uThixo.”—GAL. 4:9.
1. Kutheni umqhubi wenqwelo-moya ehlolisisa uludwe ngaphambi kokundiza?
NGAPHAMBI kokuba umqhubi andize ngenqwelo-moya, kukho uludwe lwezinto ezingaphaya kwama-30 amele aluhlolisise. Xa engakwenzi oko, aba maninzi amathuba okuntlitheka kwayo phantsi. Ngaba uyazi ukuba nguwuphi umqhubi wenqwelo-moya obongozwa ngokukhethekileyo ukuba aluhlole ngocoselelo olu ludwe? Ngulo unamava! Ngenxa yamava kulula ukuba angakhathali adlulise nje usana kunina xa esenza olu hlolisiso.
2. Luluphi uludwe amele ahlale eluhlola amaKristu?
2 Njengomqhubi oluxhalabelayo ukhuseleko, nathi sinoludwe esimele sihlale siluhlola ukuze siqinisekise ukuba asiphelelwa lukholo xa kunzima. Enoba sisandul’ ukubhaptizwa okanye sineminyaka sikhonza uYehova, kufuneka sihlale sihlolisisa ukwendela kokholo nokuzinikela kwethu kuYehova. Xa singakwenzi oku sinokuzibona sisiya kuntlaleka ngokomoya. IBhayibhile isilumkisa ithi: “Lowo ucinga ukuba umile makalumke angawi.”—1 Kor. 10:12.
3. Yintoni ekwakufuneka ayenze amakristu aseGalati?
3 AmaKristu aseGalati kwakufuneka ahlolisise ukholo lwawo aze ayiqonde inkululeko yawo yokomoya. Ngenxa yedini lakhe, uYesu wabavulela indlela abo banokholo kuye ukuze bamazi uThixo ngendlela ebalaseleyo—babe ngoonyana bakaThixo! (Gal. 4:9) Ukuze bahlale benolo lwalamano, abaseGalati kwakufuneka bachase iimfundiso zamaYuda awayenyanzelisa ukuthotyelwa koMthetho kaMoses. Kaloku, amaKristu eeNtlanga ezingalukanga ayengekho phantsi koMthetho! AmaYuda nabantu beeNtlanga kwakufuneka benze inkqubela yokomoya. Kwakufuneka baqonde ukuba kwakungafuneki bathobele uMthetho kaMoses ukuze bakholise uThixo.
AMANYATHELO OKUQALA UKUZE SAZI UTHIXO
4, 5. Sisiphi isiluleko sikaPawulos kwabaseGalati, ibe sibaluleke ngantoni kuthi?
4 Isiluleko sompostile uPawulos kwabaseGalati sabhalwa ngenjongo: ukuze amaKristu okwenyaniso angaze abunikele umva ubutyebi benyaniso yeBhayibhile abuyele kwizinto ezisemva. UYehova waphefumlela lo mpostile ukuze akukhuthaze bonke abanquli bakhe beme beqinile kungekuphela nje abo bakumabandla aseGalati.
5 Sonke simele sikhumbule indlela esakhululwa ngayo kubukhoboka bokomoya xa saba ngamaNgqina kaYehova. Ukuze sikhumbule, simele sicinge ngale mibuzo mibini: Ngaba usawakhumbula amanyathelo owawathathayo ukuze ufanelekele ukubhaptizwa? Usayikhumbula indlela wena owamazi ngayo nawakwazi ngayo uThixo watsho waziva ukhululeke ngokwenene ngokomoya?
6. Luluphi uludwe esimele siluhlolisise?
6 Sonke siye sathabatha amanyathelo asithoba. Njengoludwe lokuzihlola ngokomoya, loo manyathelo achazwe kwibhokisi ethi “Amanyathelo Akhokelela Kubhaptizo Nokuqhubeka Ukhula.” Ukuhlala sizikhumbuza la manyathelo asithoba kuya kusinceda singabuyeli kwizinto zehlabathi esazishiyayo. Kanye njengokuba umqhubi wenqwelo-moya onamava kodwa eyiphaphel’ ingozi eqhubeka endiza ngokukhuselekileyo ngenxa yokuqala ahlole uludwe, nawe into eya kukunceda uzingise ekukhonzeni uThixo ngokuthembeka kukuhlolisisa uludwe lwakho lokomoya.
ABO BAZIWAYO NGUTHIXO BAYAKHULA NGOKOMOYA
7. Ngawaphi amazwi esimele siwathobele, yaye ngoba?
7 Uludwe lomqhubi wenqwelo-moya lumnceda akhumbule ukuba kukho izinto amele azihlole rhoqo ngaphambi kokunduluka. Nathi kufuneka sihlale sizihlola kuquka indlela esiye sahamba ngayo emva kokubhaptizwa. UPawulos wathi kuTimoti: “Bambelela emazwini aphilileyo owaweva kum ngokholo nothando olukuKristu Yesu.” (2 Tim. 1:13) Loo ‘mazwi aphilileyo’ afumaneka eBhayibhileni. (1 Tim. 6:3) ‘Amazwi aphilileyo’ asinceda sikuqonde oko uYehova akufunayo kuthi. Ngoko ke, makhe sijonge amanyathelo awakhokelela ekubeni sibhaptizwe ukuze sibone enoba siyawathobela kusini na amazwi aphilileyo enyaniso.
8, 9. (a) Kutheni simele siqhubeke sikhula elwazini naselukholweni? (b) Yenza umzekelo ngokubaluleka kokukhula ngokomoya nesizathu sokuba kufuneka siqhubeke sisenza inkqubela.
8 Into yokuqala kuludwe lwethu kufuneka sibe nolwazi. Emva koko, siya kuba nokholo. Kodwa kufuneka siqhubeke sikhula kuzo zombini ezi nkalo. (2 Tes. 1:3) Ukukhula kubandakanya ukuqhubeka usenza iinguqulelo ezithile eziphawulekayo. Kuthetha ukongezeleleka, ukwanda. Ngoko ke, emva kokubhaptizwa simele siqhubeke sikhula ngokomoya, ukuze singami ndawonye.
9 Ukukhula ngokomoya sinokukuthelekisa nokukhula komthi. Umthi unokukhula ngendlela emangalisayo, ngakumbi xa iingcambu zawo zendele okanye zinabile. Ngokomzekelo, eminye imisedare emikhulu yaseLebhanon ide ifikelele kubude besakhiwo esinemigangatho eli-12, yaye ineengcambu ezomeleleyo ezendeleyo, nesiqu esiziimitha ezili-12. (INgoma 5:15) Emva kokukhula ngolo hlobo, lo mthi uqhubeka ukhula nakuba kungabonakali emehlweni oko. Minyaka le isiqu siyaxanda iingcambu zendele zize zinabe, utsho womelele ngakumbi. Kunjalo nokukhula komKristu ngokomoya. Xa sisafundelwa iBhayibhile, sinokukhula ngokukhawuleza size sibhaptizwe. Ebandleni bayayibona loo nto baze bavuye. Sinokude sifanelekele ukuba ngoovulindlela okanye amanye amalungelo. Ngokuhamba kwexesha, kusenokungabi lula ukuba abanye bayibone inkqubela esiyenzayo. Sekunjalo, kusafuneka siqhubeke sikhula elukholweni naselwazini “ebudodeni obupheleleyo, kumlinganiselo wobukhulu bokuzala kukaKristu.” (Efe. 4:13) Xa kunjalo senza inkqubela, sisuka ekubeni yimbewu encinane de sibe ngumKristu oqolileyo, umthi omkhulu owomeleleyo.
10. Kutheni kubalulekile ukuba namaKristu aqolileyo aqhubeke ekhula ngokomoya?
10 Kodwa ukukhula kwethu akumele kuphelele apho. Simele sibe nolwazi oluphangaleleyo nokholo olomeleleyo. Ngaloo ndlela siya kubambelela nkqi kwiLizwi likaThixo. (IMize. 12:3) Baninzi abazalwana noodade abaye bakwenza oko. Ngokomzekelo, omnye umzalwana obe ngumdala iminyaka engaphezu kwamashumi amathathu ufumanisa ukuba usakhula ngokomoya. Uthi: “Ngoku ndiyixabisa ngakumbi iBhayibhile. Ndihlala ndifumana amathuba amatsha okusebenzisa imigaqo nemithetho yeBhayibhile ngeendlela ezahlukeneyo. Ndiya ndibuxabisa ngakumbi ubulungiseleli.”
BUMELE BUKHULE UBUHLOBO BAKHO NOTHIXO
11. Yintoni enokusinceda simazi kakuhle uYehova ekuhambeni kwexesha?
11 Ukukhula kubandakanya ukusondela kwethu kuYehova, abe nguBawo noMhlobo wethu. Ufuna sizive samkelekile. Ufuna sizive sithandwa yaye sikhuselekile kanye njengomntwana xa esezandleni zomzali onothando okanye umhlobo wokwenene nonyanisekileyo. Kakade ke, ubuhlobo noYehova buya bukhula ngokuhamba kwexesha. Kuthatha ixesha ngaphambi kokuba simazi kakuhle size simthande. Ngoko ke, ukuze umazi kakuhle uYehova, umele uzimisele ukubekela bucala ixesha lokufunda iBhayibhile yonk’ imihla. Umele ufunde neMboniselo noVukani! kuquka ezinye iincwadi ezisekelwe eBhayibhileni.
12. Simele senze ntoni ukuze sibe ngabahlobo bakaYehova?
12 Into enceda abahlobo bakaThixo bakhule ngokomoya kukuthandaza ngokunyanisekileyo nonxulumano oluhle. (Funda uMalaki 3:16.) ‘Iindlebe zikaYehova zisingise esikhungweni sabo.’ (1 Pet. 3:12) Njengomzali onothando, uYehova uyayiphulaphula imithandazo yethu xa sicela uncedo. Ngoko ke, kufuneka ‘sizingise emthandazweni.’ (Roma 12:12) Asinakuze sikhule ngokomoya ngaphandle koncedo oluvela kuThixo. Thina asinawo amandla aneleyo ukuba sixhathise ezi ngcinezelo zinzima kangaka zale nkqubo. Ukuyeka ukuthandaza, kufana nokuvala umjelo wamandla esiwafumana kuThixo osoloko ekulungele ukusinceda ngawo. Ngaba wanelisekile yimithandazo yakho, okanye uvakalelwa ukuba umele uphucule?—Yer. 16:19.
13. Kutheni kufuneka sinxulumane namanye amaKristu nje?
13 UYehova uyakholiswa ngabo bonke “abo bafuna kuye indawo yokusabela”; ngoko nasemva kokumazi, kufuneka sinxulumane rhoqo nebandla nabanye abamaziyo. (Nah. 1:7) Kweli hlabathi lizaliswe zizinto ezidimazayo, siya kuba silumkile xa sizama ukuhlala singqongwe ngabazalwana noodade abakhuthazayo. Kuya kusinceda ngantoni oko? Ebandleni sifumana abazalwana abaza kusivuselela “eluthandweni nasemisebenzini emihle.” (Heb. 10:24, 25) Olu thando athetha ngalo uPawulos kumaHebhere luthando lobuzalwana, abanquli abamanyene kwingcamango enye, ibandla. Kufuneka sinxulumane namanye amaKristu ukuze lubonakale olu thando. Simele sibekho rhoqo kwiintlanganiso yaye sibe nenxaxheba kuzo.
14. Kutshiwo njani ukuba ukuguquka nokujika kuyinto eqhubekayo?
14 Ekuqaleni, ukuze sibe ngamaKristu kwafuneka siguquke size sijike, okanye sishiye izono zethu. Kodwa ke, ukuguquka yinto eqhubekayo. Ekubeni singafezekanga, sihlala sinesono esihlala silungele ukuhlasela njengenyoka. (Roma 3:9, 10; 6:12-14) Masihlale sivule amehlo, singazibethi ngoyaba iimpazamo zethu. Okuvuyisayo kukuba uYehova unomonde kuthi ngoxa sizama ukulwa nobuthathaka bethu sisenza notshintsho olufunekayo. (Fil. 2:12; 2 Pet. 3:9) Into eya kusinceda gqitha kukulisebenzisa kakuhle ixesha lethu nezinto esinazo, sijike ekwenzeni izinto zokuzingca. Omnye udade uthi: “Ndakhulela enyanisweni, kodwa indlela endimjonga ngayo uYehova yayahlukile kwabanye. Ndandicinga ukuba umele oyikwe gqitha, ndandisithi andinakuze ndimkholise.” Ethubeni, lo dade wazibona sele “ethingaza ngokomoya” ngenxa yeentsilelo zakhe. Uthi: “Ndandimthanda yena uYehova, nto nje ndandingamazi ngokwenene. Kodwa, emva kokuzingisa emthandazweni, ndaqalisa ukutshintsha. Ndaqonda ukuba uYehova undithe chu ngesandla kanye njengomntwana njengoko endinceda nditsibe imiqobo, esenjenjalo ngononophelo, ukuze ndazi oko ndimele ndikwenze.”
15. Yintoni abayibonayo uYesu noYise?
15 ‘Qhubeka uthetha ebantwini’ ngeendaba ezilungileyo. Ingelosi kaThixo yaxelela uPetros nabanye abapostile la mazwi emva kokuhlangulwa ngendlela engummangaliso entolongweni. (IZe. 5:19-21) Enye into efunekayo kukuya kushumayela veki nganye. UYesu noYise bayalubona ukholo nobulungiseleli bethu. (ISityhi. 2:19) Umdala ekuthethwe ngaye kwisiqendu esingaphambili uthi: “Ubulungiseleli bungundoqo kuthi.”
16. Kutheni kubalulekile ukucinga ngokuzahlulela kwethu kuYehova?
16 Cinga ngokuzahlulela kwakho. Eyona nto ixabisekileyo sinayo lulwalamano lwethu noYehova. Uyabazi abakhe. (Funda uIsaya 44:5.) Thandaza njengoko uhlolisisa ubunjani nobunzulu bolwalamano onalo noYehova. Khumbula umhla obalulekileyo wokubhaptizwa kwakho. Oko kuya kukunceda ukhumbule ukuba ukubhaptizwa kwakho sesona sigqibo sibalulekileyo kowakha wazenza.
HLALA USONDELE KUYEHOVA NGOKUNYAMEZELA
17. Kutheni kufuneka sinyamezele ukuze sihlale sisondele kuYehova?
17 Xa wayebhalela abaseGalati, uPawulos wayigxininisa imfuneko yokunyamezela. (Gal. 6:9) Loo nto isabalulekile kumaKristu nanamhlanje. Sehlelwa zizilingo, kodwa uYehova asincede. Qhubeka uthandazela umoya oyingcwele. Uya kukuthuthuzela ngokukunika uvuyo, endaweni yentlungu ube noxolo. (Mat. 7:7-11) Cinga nje: Ukuba uYehova uyazinyamekela iintaka, kobeka phi ngawe wena umthandayo noye wazinikela kuye? (Mat. 10:29-31) Enoba wehlelwa yintoni, ungaze ubuye umva; ungaze utyhafe. Sinobuncwane obungenakuthelekiswa nanto, ukwaziwa nguYehova!
18. ‘Ekubeni ngoku umazi uThixo,’ yintoni ozimisele ukuyenza?
18 Yintoni ke omele uyenze ukuba usandul’ ukumazi uThixo yaye ubhaptiziwe? Qhubeka uzama ukumazi uYehova, ukhule de uqole ngokomoya. Kuthekani ukuba uneminyaka ubhaptiziwe? Nawe, qhubeka uzabalazela ukuba lwendele luze luxananaze ulwazi onalo ngoYehova. Ngamana singangaze siluthathe lula ulwalamano lwethu naye. Simele sihlale siluhlola size siqiniseke ukuba luqhubeka lukhula ulwalamano esinalo noBawo wethu onothando, uMhlobo, noThixo wethu—uYehova.—Funda eyesi-2 kwabaseKorinte 13:5, 6.


text:
XELISA UKHOLO LWABO | UTIMOTI
“Mntwana Wam Oyintanda Nothembekileyo ENkosini”
KHAWUBE nomfanekiso-ngqondweni kaTimoti ehamba eshiya ikhaya lakhe, amehlo akhe ethe ntsho apho asinge khona. Abahlobo bakhe bakhokele njengoko benqumla kumathafa awazi ukusuka nokuhlala. Njengoko besiya behamba, nesixeko saseListra esimi phezu kwenduli siya sisithela. UTimoti ufanel’ ukuba wancuma yedwa xa wayecinga ngebhongo ababenalo unina noninakhulu njengoko bembukele ebashiya. Mhlawumbi wakha wacinga nokujika abajonge aze ababhabhayise okokugqibela.
Mhlawumbi umpostile uPawulos umana emthi krwaqu uTimoti, ancume. Wayesazi ukuba uTimoti kwakusafuneka lilwe neentloni, kodwa wayevuyiswa kukubona umdla elalinawo. UTimoti wayeselityendyana lomfana, ekusenokwenzeka ukuba lalisondele kwiminyaka eyi-20 okanye lidlule nje kancinci, ibe lalimhlonipha yaye limthanda kakhulu uPawulos. Ngoku, uTimoti wayehamba nale ndoda inokholo nekhutheleyo, besiya kwimimandla ekude lee nekhaya lakhe. Babeza kuhamba ngeenyawo nangenqanawa, bejamelene neengozi ezininzi endleleni. UTimoti wayengazi ukuba uya kuze abuyele ekhaya kwakhona.
Yintoni eyenza eli tyendyana likhethe obu bomi? Yintoni le ingaka laliza kuyifumana ngokuzincama ngolu hlobo? Lungasincenda njani ukholo lukaTimoti?
“KWASEBUSANENI”
Makhe sibuyele kwiminyaka emibini okanye emithathu. Masithi iListra yidolophana awayekhulele kuyo uTimoti. Yayisemagqagaleni kwintlambo eyayinamanzi amaninzi. Nakuba kusenokwenzeka ukuba abantu abaninzi babesazi isiGrike, babeluthetha nolwimi lomthonyama, isiLikawoniya. Ngenye imini kwavuk’ uqhushululu kule dolophana izolileyo. Kwakufike abavangeli ababini abangamaKristu, uPawulos noBharnabhas besuka kwisixeko esikhudlwana, i-Ikoniyo. Ngoxa babeshumayela kwindawo enabantu abaninzi, uPawulos wabona indoda esisiqhwala eyeyibonakala ukuba inokholo. Ngoko uPawulos wenza ummangaliso wayiphilisa!—IZenzo 14:5-10.
Abantu abaninzi baseListra babekholelwa kwiintsomi zokuba izithixo zabo zazizijika zibe ngabantu ibe zazisiza kule dolophana. Ngoko abantu babecinga ukuba uPawulos wayesisithixo esinguHermes, yena uBharnabhas esisithixo esinguZeyus! La madoda athobekileyo angamaKristu abila esoma ezama ukubanqanda banganikeli mibingelelo kuwo.—IZenzo 14:11-18.
Kwiqaqobana labantu eListra, ukufika kukaPawulos noBharnabhas yayingekokufikelwa ngoothixo bobuhedeni basentsomini, kodwa yayikukufika kwabantu bokwenene yaye babevuya ngokwenene. Ngokomzekelo, sinokuqiniseka ukuba uLoyisi nentombi yakhe engumYuda, uYunike, eyayitshate nendoda engumGrike engakholwayo, * bammamela ngomdla uPawulos noBharnabhas. AmaYuda athembekileyo ayeza kuva iindaba ekwakudala ezilindele, zokuba uMesiya weza emhlabeni waza wazalisekisa iziprofeto ezininzi ezazibhalwe ngaye eBhayibhileni!
Khawucinge indlela ekumele ukuba kwamnceda ngayo uTimoti ukufika kukaPawulos. Kaloku uTimoti wayekufundiswe “kwasebusaneni” ukuthanda iZibhalo zesiHebhere. (2 Timoti 3:15) Njengokuba kwakunjalo kunina noninakhulu, kwakucace gca kuTimoti ukuba uPawulos noBharnabhas babethetha inyaniso ngoMesiya. Khawucinge nangala ndoda isisiqhwala eyaphiliswa nguPawulos. Kufanel’ ukuba uTimoti wayeyibona yonk’ imihla kwizitrato zaseListra. Ngoku wayeyibona okokuqala izihambela ngeenyawo zayo! Akunakuba sesi siganeko ke esenza uYunike, uLoyisi noTimoti baba ngamaKristu? Ininzi gqitha into enokufundwa ngooomakhulu, ootamkhulu nabazali kumzekelo kaLoyisi noYunike. Aninakuluncenda ulutsha lusondele kuYehova?
‘UKUPHUMELA KWIIMBANDEZELO EZININZI’
Amele ukuba achwayita gqitha amaKristu eListra xa esiva ngezinto ezaziza kuxhamlwa ngabalandeli bakaKristu. Kodwa abona nokuba akuzi kuba lula ukuba ngumKristu. AmaYuda awayesuka eIkoniyo nakwa-Antiyokwe, awayengafuni nokuwabona amaKristu afika aphembelela abantu eListra, efuna bajikele uPawulos noBharnabhas. Kungekudala emva koko, uPawulos waleqwa ligquba leendlobongela, limgibisela ngamatye wada wawa. Lamrhuqela ngaphandle, laza lamshiya licinga ukuba ufile.—IZenzo 14:19.
Kusenjalo, amaKristu aseListra aya kuPawulos. Kumele ukuba kwathi xibilili xa ambona ephakama, ngesibindi ebuyela kwaseListra! Ngosuku olulandelayo, wahamba noBharnabhas baya kushumayela eDerbhe. Emva kokuba benze abafundi abatsha apho, ngesibindi babuyela eListra nakuba oko kwakubeka ubomi babo esichengeni. Kwenzeka ntoni emva koko? IBhayibhile ithi, ‘Bomeleza imiphefumlo yabafundi, bebakhuthaza ukuba bahlale elukholweni.’ Yiba nomfanekiso-ngqondweni wetyendyana elinguTimoti lijonge uPawulos noBharnabhas yaye libaphulaphule ngoxa befundisa loo maKristu indlela amele azivuyele ngayo izinto ezenzekayo ngenxa yethemba analo ngekamva. Bathi: “Simele singene ebukumkanini bukaThixo ngokuphumela kwiimbandezelo ezininzi.”—IZenzo 14:20-22.
Umele ukuba uTimoti wambona uPawulos ephila ngokuvisisana naloo mazwi, ejamelana neentshutshiso ngesibindi ukuze ashumayele iindaba ezilungileyo ebantwini. Ngoko ke, uTimoti wayesazi ukuba xa elandela emanyathelweni kaPawulos, abantu baseListra babeza kumchasa, ibe noyise wayenokumchasa. Kodwa uTimoti wayengazimiselanga ukuvumela ezo ntshutshiso zimenze angamkhonzi uThixo. Namhlanje, luninzi ulutsha olunjengoTimoti. Ngobulumko, bakhetha abahlobo abathanda uYehova, ababakhuthazayo nababomelezayo. Ibe abavumeli intshutshiso ibayekise ukukhonza uThixo!
“KWAKUNIKELWA INGXELO ENTLE NGAYE NGABAZALWANA”
Njengoko bekuchaziwe ngaphambili, kusenokwenzeka ukuba uPawulos waya eListra kwiminyaka emibini okanye emithathu kamva. Khawuthelekelele imincili ababanayo kuloTimoti xa uPawulos wafika ehamba noSilas. Ngokuqinisekileyo noPawulos wayevuya kakhulu. Wayezibonela ngokwakhe ukuhluma kwembewu yenyaniso awayeyityale eListra. Ngoku uLoyisi nentombi yakhe uYunike babengamaKristu anokholo “olungenalo naluphi na uhanahaniso,” ibe yayimvuyisa kakhulu loo nto. (2 Timoti 1:5) Lwalunjani lona olukaTimoti?
UPawulos weva ukuba eli tyendyana laliqhuba kakuhle kakhulu. “Kwakunikelwa ingxelo entle ngaye ngabazalwana” kungekuphela nje eListra kodwa naseIkoniyo ekumgama weekhilomitha eziyi-32 ukusuka apho. (IZenzo 16:2) Wazenzela njani igama elihle kangaka?
“Imibhalo engcwele” uTimoti awayifundiswa “kwasebusaneni” ngunina noninakhulu, yayinamacebiso aluncedo kubantu abatsha. (2 Timoti 3:15) Nanku omnye umzekelo: “Khumbula uMdali wakho Ozukileyo ngemihla yobufana bakho.” (INtshumayeli 12:1) Loo mazwi athetha lukhulu kuTimoti akuba ngumKristu. Wabona ukuba enye yezona ndlela zokukhumbula uMdali wakhe Ozukileyo kukushumayela iindaba ezilungileyo ngoNyana kaThixo, uKristu. Ngokuthe ngcembe, wafunda ukulwa nento eyayimlibazisa, iintloni, waza ngesibindi wafundisa abanye iindaba ezilungileyo ezingoYesu Kristu.
Amadoda ayekhokhela emabandleni ayibona indlela awayeqhuba kakuhle ngayo uTimoti. Ngokuqinisekileyo yayiwavuyisa indlela uTimoti awayebakhuthaza nawayebakha ngayo abanye. Kodwa eyona nto ibalulekileyo kukuba noYehova waliqaphela eli tyendyana. Waphefumlela ukuba kubhalwe iziprofeto ngoTimoti, ezinye zazo mhlawumbi zithetha ngemisebenzi awayeza kuyenza kumabandla amaninzi. Xa uPawulos wayetyelele ibandla likaTimoti, wabona ukuba eli tyendyana lomfana lalinokuba luncedo kumsebenzi wobuvangeli. Nabazalwana baseListra bavumelana naye. Bambeka izandla, nto leyo ebonisa ukuba wayenikwa ilungelo elikhethekileyo kwinkonzo kaYehova uThixo.—1 Timoti 1:18; 4:14.
Sinokuyithelekelela indlela ekumele ukuba kwamothusa kwaza kwamvuyisa ngayo uTimoti ukunikwa umsebenzi obaluleke ngolo hlobo. Wayekulungele ukuhamba nooPawulos. * Wathini utata kaTimoti owayengengomKristu, xa weva ukuba unyana wakhe uza kuba ngumKristu ohambela amabandla? Umele ukuba wayenamanye amabhongo ngonyana wakhe. Babevakalelwa njani bona unina noninakhulu? Ngaba babenegugu ngaye, kwangaxeshanye benexhala lokhuseleko lonyana wabo? Loo nto yayilindelekile.
Esiqiniseke ngako kukuba uTimoti wahamba nabo. Ngentsasa esithethe ngayo ekuqaleni kweli nqaku, uTimoti waqalisa umsebenzi awayeza kuwenza nompostile uPawulos ubomi bakhe bonke. Nyathelo ngalinye alithathayo wayesiba kude nekhaya engazazi nokuba uza kudibana nantoni apho aya khona. Emva kohambo olude, la madoda mathathu ade afika eIkoniya. UTimoti waqalisa ukubona indlela uPawulos noSilas ababeyigqithisa ngayo imiyalelo esuka kwiqumrhu elilawulayo eYerusalem, nendlela ababewakhuthaza ngayo amakholwa eIkoniyo. (IZenzo 16:4, 5) Kodwa yayisisiqalo nje eso.
Emva kokutyelela amabandla aseGalati, aba bavangeli bathath’ uhambo olude kwiindlela ezigangathiweyo ezazakhiwe ngamaRoma, benqumla kumathambeka aseFrigiya besingise ngasemntla, kodwa beza kuya nasentshona. Bekhokelwa ngumoya kaThixo, baya eTrowa baza badlulela eMakedoni ngenqanawa. (IZenzo 16:6-12) Ngeli xesha, uPawulos wayesele eyibona indlela uTimoti aluncedo ngayo. Ngoko wamshiya eBhereya kunye noSilas. (IZenzo 17:14) Wada wamthumela yedwa naseTesalonika. Ngoku uTimoti wayesele ekwazi ukwenza izinto awayezifundile, ibe wawakhuthaza amaKristu alapho.—1 Tesalonika 3:1-3.
Kamva uPawulos wathi ngoTimoti: “Andinamntu wumbi onokuninyamekela ngokwenene njengaye.” (Filipi 2:20) UTimoti akazange abe negama elihle kangaka ngokuzenzekelayo. Walifumana kuba wayesebenza nzima, ethobekile kwaye enyamezela ngokuthembeka phantsi kweemeko ezinzima. Ungumzekelo omhle ngokwenene kulutsha namhlanje! Ungaze ulibale ukuba ukuzenzela igama elihle kuxhomekeke kuwe. Ukuba usemtsha, unethuba lokuzenzela igama elihle ngokwenza ukukhonza uYehova uThixo eyona nto ibalulekileyo ebomini bakho, nangokubaphatha ngobubele nangentlonelo abanye.
“YENZA UNAKO-NAKO WOKUZA KUM”
UTimoti wasebenza kakhulu nomhlobo wakhe umpostile uPawulos kangangeminyaka emalunga neyi-14. Kuloo msebenzi babejamelana neengozi, kwangaxeshanye befumana uvuyo. (2 Korinte 11:24-27) Wakha wavalelwa entolongweni ngenxa yokholo lwakhe. (Hebhere 13:23) Naye, njengoPawulos wayebakhathalele ibe ebathanda ngokusuk’ entliziyweni abazalwana noodade wabo abangamaKristu. Yiloo nto uPawulos wambhalela esithi: “Ndikhumbula iinyembezi zakho.” (2 Timoti 1:4) NjengoPawulos, kuyacaca ukuba wafunda ‘nokulila nabalilayo,’ intlungu yabanye eyenza eyakhe, nto leyo eyayimnceda ukuze abakhuthaze aze abathuthuzele. (Roma 12:15) Nathi kungasinceda ukwenza okufanayo.
Yiloo nto kungasothusi ukuba kamva uTimoti waba ngumzalwana ohambela amabandla obalaseleyo. UPawulos akazange amnike umsebenzi wokutyelela amabandla ukuze awakhuthaze aze awomeleze nje kuphela, kodwa wamnika nowokumisela amadoda akufanelekelayo ukuba ngabadala nezicaka zolungiselelo.—1 Timoti 5:22.
UPawulos wayemthanda kakhulu uTimoti, emcebisa ngokungathi nguyise. Wamkhuthaza ukuba akhulise iziphiwo azinikwe nguThixo, aqhubeke esenza inkqubela. (1 Timoti 4:15, 16) Wathi angaze avumele ubutsha okanye iintloni anazo zimenze angakwazi ukumela into elungileyo. (1 Timoti 1:3; 4:6, 7, 11, 12) UPawulos wamcebisa nangendlela yokunyanga isisu esasimhlupha.—1 Timoti 5:23.
Lalisondele ixesha lokuba uPawulos abulawe. Wabhalela uTimoti incwadi yokugqibela ephefumlelwe nguThixo. Yayinamazwi abangel’ umdla athi: “Yenza unako-nako wokuza kum kamsinya.” (2 Timoti 4:9) UPawulos wayemthanda kakhulu uTimoti, wayembiza ngokuba ‘ngumntwana wakhe oyintanda nothembekileyo eNkosini.’ (1 Korinte 4:17) Siyacaca isizathu sokuba wayefuna lo mhlobo wakhe abe kunye naye ngeli xesha linzima. Ngamnye wethu umele azibuze, ‘Ngaba abantu beza kum xa besentlungwini, bedinga intuthuzelo?’
Ngaba uTimoti wafika kwangethuba kuPawulos? Asazi. Kodwa esikwaziyo kukuba, wayesoloko esenza unako-nako ukuthuthuzela nokukhuthaza uPawulos nabanye. Walilandela igama lakhe elithetha ukuthi, “Lowo Uhlonela UThixo.” Wasimisela umzekelo omhle wokholo sonke, enoba sibatsha okanye sibadala.
^ isiqe. 9 Funda inqaku elikule magazini elithi “Ngaba Ubusazi?”
^ isiqe. 20 UTimoti wasamkela isicelo sikaPawulos sokuba aluke, kungekhona kuba kwakunyanzelekile ukuba amaKristu oluke, kodwa kuba uPawulos wayengafuni amaYuda abe nesizathu sokungafuni ukumamela unyana womntu weentlanga.—IZenzo 16:3.


text:
IBHAYIBHILE IYABUTSHINTSHA UBOMI BABANTU
“Ndandifuna Ukuba Ngumfundisi”
UNYAKA WOKUZALWA: 1957
ILIZWE: MEXICO
UBOMI BANGAPHAMBILI: WAYEFUNDELA UKUBA NGUMFUNDISI; ENEQWAKAZA
UBOMI BAM BANGAPHAMBILI:
Ndazalelwa kwidolophu encinane yaseTexcoco. Ngelo xesha izitrato ezininzi kule dolophu zazingenayo itha. Kwakuqhelekile ukubona abantu beqhuba iidonki zabo ezilayishe izinto ababezithengisa. Ekhaya sasihlupheka ibe mna ndandingowesixhenxe kubantwana abasithoba. Utata wayeziphilisa ngokuthunga iimbadada. Kodwa wasweleka xa ndandineminyaka esixhenxe. Ukususela ngoko, umama wawa evuka esikhulisa.
Utatomkhulu wayeyincutshe yomculo, ibe wayengumbhexeshi wekwayara yomculo wecawa. Phantse wonke umntu ekhaya wayenobuchule bokudlala isixhobo esithile somculo. Umama wayecula kwikwayara yecawa, ibe umalume yena wayengumlonji ekwadlala nepiyano. Sasiyithanda icawa—ndandinomsebenzi ecaweni ibe ndandifuna ukuba ngumfundisi. Kodwa ke ndandizithanda neemuvi zekarati. Njengoko ndandiqhubeka ndibukela ezo muvi, ndaya ndisiba nguphuma-silwe.
Ndaya kufunda kwisikolo secawa kwidolophu yasePuebla. Ndandifuna ukuba ngumfundisi weCawa yamaKatolika. Kodwa ke xa ndandikunyaka wokugqibela kwenzeka into eyandenza ndangayiginyi ncam iCawa yamaKatolika. Kaloku enye intombazanyana eyayingunongendi yazama ukulala nam. Andizange ndivume, kodwa ke loo nto yandenza ndafuna ukutshata. Ngaphezu koko, ndaphawula ukuba abefundisi abaninzi babethetha le baze benze leya. Ekugqibeleni, ndandingasafuni ukuba ngumfundisi.
Ndandinomsebenzi ecaweni ibe ndandifuna ukuba ngumfundisi, kodwa ke ndandizithanda neemuvi zekarati ibe ndaqalisa ukuba yindlobongela
Ndagqiba kwelokuba ndiye kufundela umculo kwisikolo esasikwisixeko saseMexico. Emva kokuba ndiphumelele apho, ndatshata ibe mna nomfazi wam saba nabantwana abane. Imali yokondla intsapho yam ndandiyifumana ngokucula xa kukho iingqungquthela kwiCawa yamaKatolika.
Izinto azizange zihambe kakuhle emtshatweni wam kwasekuqaleni. Mna nomfazi wam sasisoloko sisilwa kuba sobabini sasikhweleta. Ekuqaleni sasithukana kodwa ke ekugqibeleni sabhenela emanqindini. Emva kweminyaka eli-13 sagqiba kwelokuba sahlukane kamva sadivosa.
INDLELA EBUTSHINTSHE NGAYO UBOMI BAM IBHAYIBHILE:
AmaNgqina kaYehova ndadibana nawo okokuqala kwanangaphambi kokuba ndohlukane nomfazi. Kwafika amaNgqina amabini ekhaya aza acela ukusifundisa iBhayibhile. Ndandicinga ukuba akhonto ndingayaziyo ngeBhayibhile ngoko ndathi ndiza kuwabonisa ukuba akho yawo. Ndawabuza imibuzo enzima endandicinga ukuba azikho iimpendulo zayo. Kodwa ke ndothuka xa ayiphendula yonke ngeBhayibhile. Kwatsho kwathi tha kum ukuba ndandingazi nowathwethwa. Noko ke, umfazi wam wayengawafuni amaNgqina ibe nam ndandixakekile, ngoko ke ayeka ukuza.
Kwiminyaka emihlanu kamva, ndandihlalisana nenye intokazi ekuthiwa nguElvira xa ndadibana namaNgqina kaYehova kwakhona. UElvira wayengenangxaki namaNgqina, ngoko kwaba lula ngam ukufunda nawo iBhayibhile rhoqo. Sekunjalo, kwaqengqeleka iminyaka ngaphambi kokuba nditshintshe iindlela zam ezigwenxa.
Ndaye ndaqonda ukuba ukuze ndimkhonze ngentliziyo epheleleyo uYehova kuza kufuneka ndenze utshintsho olukhulu. Okokuqala, kwafuneka ndiyeke ukucula kwiingqungquthela zamaKatolika, nto leyo eyayitheth’ ukuthi ndifanele ndifune omnye umsebenzi. (ISityhilelo 18:4) Kwakhona, kwafuneka mna noElvira sitshate ngokusemthethweni.
Kodwa ke enye yezona zinto kwakunzima ukwahlukana nazo liqwakaza. Ndancedwa kakhulu ziivesi zeBhayibhile ezimbini: INdumiso 11:5 ebonisa ukuba uYehova uluthiyile ugonyamelo, neyoku-1 kaPetros 3:7 eyandifundisa ukuba ukuze uYehova ayiphulaphule imithandazo yam, ndifanele ndimphathe ngesidima umfazi wam. Njengoko ndandicamngca ngezi vesi yaye ndithandazela uncedo lukaYehova, ndade ndakwazi ukuwulawula umsindo.
IBhayibhile yandifundisa ukuba ukuze uYehova ayiphulaphule imithandazo yam, ndifanele ndimphathe ngesidima umfazi wam
INDLELA ENDINCEDE NGAYO IBHAYIBHILE:
Ngoku ndihleli ngoxolo nentsapho yam. Ndizama kangangoko ukulungisa izinto phakathi kwam noonyana bam bomtshato wokuqala yaye ndizama ukunceda intsapho endinayo ngoku ukuba ibe nokholo olomeleleyo.
Xa ndandisengumntwana, ndandifuna ukuba ngumfundisi ndize ndincede abantu. Ngoku ndiqinisekile ukuba ubomi bam bunenjongo. Ndifundisa abantu umculo ukuze ndondle intsapho yam. Ndiyambulela uYehova ngokuba nomonde aze andinike ithuba lokuguquka ndize ndimkhonze!


text:
IMBONISELO (YOKUFUNDISA) MEYI 2013
Le Mboniselo iza kusicacisela indlela esinokuphumelela ngayo njengabavangeli, ize ichaze iimpawu ezinokusinceda sikwazi ukuncokolisana kakuhle njengentsapho.
Phumeza Indima Yakho Njengomvangeli
Kutheni kubalulekile nje ukuba abantu beve iindaba ezilungileyo namhlanje? Sinokuyiphumeza njani indima yethu njengabavangeli?
Ngaba ‘Uyayizondelela Imisebenzi Emihle’?
Le Mboniselo ixubusha indlela umsebenzi wethu wokushumayela nokuziphatha kwethu okutsalela ngayo abantu kuThixo.
Imibuzo Evela Kubafundi
Iintlanga ezininzi mandulo zazibulala izaphuli-mthetho ezithile ngokuzixhoma esibondeni okanye epalini. Ayesenza njani wona amaSirayeli mandulo?
Yomeleza Umtshato Wakho Ngonxibelelwano Oluhle
Ukuncokolisana kubalulekile ukuze isibini sonwabe. Le Mboniselo iza kuchaza iimpawu ezinokusinceda sikwazi ukuncokolisana kakuhle.
Bazali, Nani Bantwana—Nxibelelanani Ngothando
Ziziphi ezinye izinto ezithintela unxibelelwano oluhle? Zinokoyiswa njani?
Into Eyenza Ubomi Bethu Bube Nenjongo
UPatricia unabantwana ababini abanesifo esingaqhelekanga. Funda indlela abaye baphila ngayo ubomi obunenjongo phezu kwabo nje ubunzima.
Londoloza ILifa Onalo Ngokwenza Ukhetho Lobulumko
Liliphi ilifa lokomoya elibekwe phambi kwamaKristu, yaye sinokufunda ntoni ngeli lifa lethu kumzekelo osisilumkiso kaEsawu?
Bema Beqinile “Ngelixa Lovavanyo”
Funda indlela ukuqhambuka kweMfazwe Yehlabathi I ngowe-1914 okwenza abantu abaninzi ehlabathini babona ukuba aBafundi BeBhayibhile abaz’ ukuba nanxaxheba kuloo mfazwe.


text:
Ibali 3: Indoda Nomfazi Bokuqala
YINTONI eyahlukileyo kulo mfanekiso? Ewe, ngabantu abakuwo. Yindoda nomfazi bokuqala. Benziwa ngubani? NguThixo. Uyalazi na igama lakhe? NguYehova. Yaye indoda nomfazi babizwa ngokuthi nguAdam noEva.
UYehova uThixo wamenza ngale ndlela uAdam. Wathabatha uthuli emhlabeni waza ngalo wabumba umzimba ofezekileyo, umzimba womntu. Emva koko waphefumlela empumlweni yomntu, waza uAdam wadla ubomi.
UYehova uThixo wamnika umsebenzi uAdam. Waxelela uAdam ukuba makazithiye amagama zonke iintlobo ezahlukeneyo zezilwanyana. Kusenokwenzeka ukuba uAdam wazibukela ixesha elide izilwanyana ukuze zonke azithiye ngawona magama azifaneleyo. Ngoxa uAdam wayethiya izilwanyana waqalisa ukubona into ethile. Ngaba uyazi ukuba wabona ntoni?
Zonke izilwanyana zazinamaqabane. Kwakukho iindlovu eziziinkunzi neziziimazi, neengonyama eziziinkunzi neziziimazi. Kodwa uAdam wayengenalo iqabane lakhe. Ngoko uYehova wamlalisa yoyi uAdam, wathabatha ubambo kuye. Esebenzisa olu bambo, uYehova wamenzela umfazi uAdam.
Wavuya kunene uAdam ngoku! Yaye cinga uvuyo lukaEva ekubekweni kwakhe ukuba aphile kumyezo onjalo ukuba mhle! Ngoku babenokuba nabantwana baze baphile kunye elonwabeni.
UYehova wayefuna ukuba uAdam noEva baphile ngonaphakade. Wayefuna benze umhlaba wonke ube mhle njengomyezo wase-Eden. Bamele ukuba bavuya gqitha xa becinga ngokwenza oku! Wawunokuthanda na wena ukuba nesabelo ekwenzeni umhlaba ube ngumyezo omhle? Kodwa ulonwabo luka-Adam noEva aluzange luhlale lukho. Masifumanise isizathu.
INdumiso 83:18; Genesis 1:26-31; 2:7-25.
Imibuzo
- Lo mfanekiso ukwiBali 3 wahluke njani kulo ukwiBali 2?
- Ngubani owadala indoda yokuqala, yaye yayingubani igama layo?
- Nguwuphi umsebenzi uThixo awawunika uAdam?
- Kwakutheni ukuze uThixo amlalise ubuthongo obunzulu uAdam?
- Babeza kuphila ixesha elingakanani uAdam noEva, yaye uYehova wayefuna benze wuphi umsebenzi?
Imibuzo eyongezelelekileyo
- Funda iNdumiso 83:18.
Ngubani igama likaThixo, yaye sisiphi isikhundla esikhethekileyo anaso emhlabeni? (Yer. 16:21; Dan. 4:17)
- Funda iGenesis 1:26-31.
Yintoni eyona nto ibalulekileyo uThixo awayidalayo ngosuku lwesithandathu, yaye yayahluke njani kwizilwanyana? (Gen. 1:26)
Liliphi ilungiselelo uYehova awalenzela abantu kunye nezilwanyana? (Gen. 1:30)
- Funda iGenesis 2:7-25.
Yintoni eyayibandakanyekile ekuthiyeni kuka-Adam izilwanyana amagama? (Gen. 2:19)
IGenesis 2:24 isinceda njani siqonde imbono kaYehova ngokuphathelele umtshato, ukwahlukana, noqhawulo-mtshato? (Mat. 19:4-6, 9)


text:
UBOMI BAMAKRISTU NOMSEBENZI WOKUSHUMAYELA–INCWADI YENTLANGANISO JUNI 2016
Iintshayelelo Onokuzisebenzisa
Amacebiso okuhambisa uVukani! namaphecana ethu. Sebenzisa imizekelo ukuze uzenzele eyakho intshumayelo.
UBUTYEBI OBUPHUMA ELIZWINI LIKATHIXO
Kholosa NgoYehova Wenze Okulungileyo
Sebenzisa amacebiso aluncedo akwiNdumiso 37.
INDLELA YOKUPHILA YAMAKRISTU
Ukuphucula Ubuchule Bethu Bokushumayela—Ukusebenzisa Iividiyo Xa Ufundisa
Kutheni sifanele sisebenzise iividiyo entsimini? Iividiyo zinokuyiphucula njani indlela esifundisa ngayo?
UBUTYEBI OBUPHUMA ELIZWINI LIKATHIXO
UYehova Uyabomeleza Abo Bagulayo
Amazwi aphefumlelweyo kaDavide akwiNdumiso 41 angabomeleza abakhonzi abathembekileyo abajongene nokugula kuquka nobunzima.
UBUTYEBI OBUPHUMA ELIZWINI LIKATHIXO
UYehova Akayi Kubalahla Abo Bantliziyo Zaphukileyo
KwiNdumiso 51, uDavide uchaza indlela izono ezinzulu ezamchaphazela ngayo. Yintoni eyamncedayo ukuze aphinde akhonze uThixo kakuhle?
INDLELA YOKUPHILA YAMAKRISTU
UBukumkani—Iminyaka Eyi-100 Ukusa Phambili
Sebenzisani le mibuzo ukuze nixubushe oko uBukumkani bukaThixo buye bakwenza ukususela ngo-1914.
UBUTYEBI OBUPHUMA ELIZWINI LIKATHIXO
“Umthwalo Wakho Wulahlele KuYehova”
Icebiso likaDavide eliphefumlelweyo elikwiNdumiso 55:22 lingasinceda simelane nayo nayiphi na ingxaki okanye ixhala.
INDLELA YOKUPHILA YAMAKRISTU
“UThixo Ngumncedi Wam”
UDavide wamzukisa uYehova ngenxa yegama Lakhe. Yeyiphi ivesi yeBhayibhile ekuncedileyo xa ubunengxaki?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Wahlabela mgama uYehova ethetha kuMoses, esithi:
2 “Thetha kuAron, uthi kuye, ‘Ekuzikhanyiseni kwakho izibane, izibane ezisixhenxe zifanele zikhanyise kwindawo ephambi kwesiphatho sezibane.’”+
3 Wenjenjalo uAron. Wazikhanyisa izibane zaso ukuze zikhanyise kwindawo ephambi kwesiphatho sezibane,+ kanye njengoko uYehova wamyalelayo uMoses.
4 Kuko oku ukwenziwa kwesiphatho sezibane. Senziwa ngegolide ekhandiweyo. Sasikhandiwe ukusa emacaleni aso nokusa ezintyatyambeni zaso.+ Ngokombono+ uYehova awambonisa wona uMoses, wasenjenjalo isiphatho sezibane.
5 Wathetha ngokubhekele phaya uYehova kuMoses, esithi:
6 “Thabatha abaLevi phakathi koonyana bakaSirayeli, ubahlambulule.+
7 Uze wenjenje ke ukubahlambulula: Batshize ngamanzi okuhlambulula izono,+ yaye bamele bahambise incakuba enyameni yabo+ yonke baze bahlambe izambatho zabo,+ bahlambuluke.+
8 Baya kwandula ke bathabathe ithole lenkomo eliyinkunzi+ nomnikelo walo wokudla okuziinkozo+ womgubo ocolekileyo ogalelwe ioli, uze wena uthabathe elinye ithole lenkomo eliyinkunzi libe lelomnikelo wesono.+
9 Wobasondeza abaLevi phambi kwentente yokuhlangana uze uyihlanganise yonke indibano yoonyana bakaSirayeli.+
10 Ubasondeze abaLevi phambi koYehova, baze oonyana bakaSirayeli bababeke+ izandla abaLevi.+
11 Yaye uAron umele abatshangazise abaLevi phambi koYehova babe ngumnikelo otshangatshangiswayo+ ovela koonyana bakaSirayeli, babe ngabokuphumeza inkonzo kaYehova.+
12 “Baya kwandula ke abaLevi babeke izandla zabo phezu kweentloko zeenkunzi zeenkomo ezo.+ Emva koko, yinikele enye njengomnikelo wesono nenye njengomnikelo otshiswayo kuYehova ukwenzela ukucamagushela+ abaLevi.
13 Uze ubamise ke abaLevi phambi koAron noonyana bakhe, ubatshangazise njengomnikelo otshangatshangiswayo kuYehova.
14 Yaye umele ubahlule abaLevi koonyana bakaSirayeli, babe ngabam abaLevi.+
15 Emva koko baya kungena abaLevi ukuze bakhonze ententeni yokuhlangana.+ Ngoko ke umele ubahlambulule uze ubatshangazise njengomnikelo otshangatshangiswayo.+
16 Ngokuba bangabanikelweyo, banikelwe kum phakathi koonyana bakaSirayeli.+ Ndibathabathele kum, esikhundleni sabo bavula zonke izibeleko, onke amazibulo oonyana bakaSirayeli.+
17 Kuba ngawam onke amazibulo phakathi koonyana bakaSirayeli, kubantu nakwizilo.+ Mhla ndaxabela onke amazibulo ezweni laseYiputa+ ndazingcwalisela wona.+
18 Ndothi ke ndithabathe abaLevi esikhundleni samazibulo onke aphakathi koonyana bakaSirayeli.+
19 Ndiya kubanikela abaLevi njengabanikelweyo kuAron noonyana bakhe phakathi koonyana bakaSirayeli,+ ukuba baphumeze inkonzo yoonyana bakaSirayeli ententeni yokuhlangana+ nokuba babacamagushele oonyana bakaSirayeli ukuze kungabikho sibetho phakathi koonyana bakaSirayeli+ ngenxa yokusondela koonyana bakaSirayeli endaweni engcwele.”
20 Wenjenjalo ke uMoses noAron nendibano yonke yoonyana bakaSirayeli kubaLevi. Ngako konke uYehova awamyalela kona uMoses ngokuphathelele abaLevi, benjenjalo kubo oonyana bakaSirayeli.
21 Ngoko ke bazisulungekisa+ abaLevi baza bahlamba nezambatho zabo, waza uAron wabatshangazisa njengomnikelo otshangatshangiswayo phambi koYehova.+ Wandula ke uAron wabacamagushela ukuze bahlambuluke.+
22 Okokuqala emva koko abaLevi bangena ukuze baphumeze inkonzo yabo ententeni yokuhlangana phambi koAron noonyana bakhe.+ Kanye njengoko uYehova wamyalelayo uMoses ngokuphathelele abaLevi, benjenjalo kubo.
23 Wathetha ke ngoku uYehova kuMoses, esithi:
24 “Nguwo lo ummiselo wabaLevi: Osusela kumashumi amabini anesihlanu eminyaka ubudala ukusa phezulu uya kungena kwiqela labo bakhonza ententeni yokuhlangana.
25 Kodwa emva kweminyaka engamashumi amahlanu ubudala uya kudla umhlalaphantsi angabi sasebenza neqela labakhonzi.
26 Umele ke ngoko alungiselele abazalwana bakhe ententeni yokuhlangana ekunyamekeleni kwabo imbopheleleko yabo, kodwa angaphumezi nkonzo yena. Uya kwenjenjalo kubaLevi ngokuphathelele iimbopheleleko zabo.”+
Yithumele
Yithumele
Numeri 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Abafundi Batyelela IOfisi YeSebe YamaNgqina KaYehova EMexico
Iphephandaba laseyunivesithi iGaceta lithi, abafundi ababebuka iofisi nendawo yokuprinta yamaNgqina kaYehova eMexico babesithi ukutyelela kwabo kwabanceda “bayeka ukucalulana.”
Abafundi bathi:
“Sasichukumisekile kukubona . . . imbeko, ububele, ukulingana kwabasebénzi nokucoceka.”
“Ukukulungela kwabantu ukusebenza kunye ngumzekelo onokuxeliswa.”
“Bonke babezimisele emisebenzini yabo ibe babencumile.”
“Indlela izinto ezenziwa ngayo apha iyasimangalisa.”
Aba bafundi basuka eNational School of Library and Archival Sciences eMexico City.
AmaNgqina kaYehova akhenkethisa abantu simahla, kwiiofisi nakwiindawo zokuprinta ezikumazwe aphantse abe yi-100. Nabani na ongathanda ukukhenkethisa abafundi angafumana iinkcukacha zamaxesha okukhenketha kwindawo ethi INKCAZELO ENGAKUMBI NGATHI > IIOFISI NOKUKHENKETHA. Wonk’ umntu wamkelekile ukuza kukhenketha kwiiofisi zethu.
Funda Okungakumbi
Yintoni IBheteli?
IBheteli yindawo ekhethekileyo ephumeza umsebenzi obalulekileyo. Funda ngakumbi ngabo basebenza apho.


text:
Ukuphumeza Imbopheleleko Yokuba Ngumzali
Ngaba usakhumbula xa wawuqala ukufunqula usana lwakho emva kokuzalwa kwalo?
Mhlawumbi wakhawuleza waqonda ukuba lo asingomdlalo, kuseza kuqengqeleka iminyaka umntwana efuna uncedo. Wakhawuleza wabubona ubukhulu bembopheleleko onayo.
NAKUBA kukudala imbopheleleko yokuba ngumzali ingekho lula, sele inzima ngokukhethekileyo namhlanje. Ngoba? Kaloku ihlabathi liye lantsonkotha ngakumbi kunaxa wawungumntwana. Ezinye zeengxaki zokuziphatha abajamelana nazo abantwana—xa besebenzisa i-Intanethi, ngokomzekelo—bezikade zingekho.
Unokumnceda njani umntwana ajamelane nemigibe yokuziphatha yeli hlabathi? Nazi iindlela ezintathu onokumnceda ngazo.
1 Yichaze phandle imilinganiselo yakho.
Njengokuba abantwana bekhula, bangxixhwa ngenkcazelo ephosakeleyo ngokuziphatha. Obu buxoki buye bubonakale nangakumbi xa abantwana bengaphezu kweminyaka elishumi ubudala. Kodwa ke, uphando lubonisa ukuba abantwana abafikisayo bakhetha ukuphulaphula abazali babo ngaphezu koontanga xa besenza izigqibo ezibalulekileyo.
Into onokuyenza. KuSirayeli wamandulo, abazali babekhuthazwa ukuhlala bethetha nabantwana babo ukuze babethelele imilinganiselo yobulungisa. (Duteronomi 6:6, 7) Yiloo nto omele uyenze nakowakho. Ngokomzekelo, ukuba uphila ngemilinganiselo yeBhayibhile, mchazele isizathu sokuba ucinga ukuba yeyona ndlela ibhetele.
2 Mncede ayiqonde imiphumo.
IBhayibhile ithi: “Loo nto ayihlwayelayo umntu, uya kuvuna kwayona.” (Galati 6:7) Lo mgaqo wenza nemiphumo ibonakala phantse kuyo yonke into ebomini. Cinga ngoxa wawusakhula. Inkoliso yezinto osazikhumbulayo owafundayo kuzo zezo wafumana imiphumo yezenzo zakho.
Into onokuyenza. Mxelele ngabantu bokwenene abaye bafumana imiphumo ebuhlungu ngenxa yokukhetha kwabo ikhondo elibi okanye ngezinto ezintle eziye zazuzwa ngabo bakhetha ikhondo elihle. (Luka 17:31, 32; Hebhere 13:7) Sukumkhusela umntwana wakho kwimiphumo emibi yeempazamo zakhe. Ngokomzekelo, masithi ngokungakhathali, unyana wakho waphula into yokudlala yomnye umntwana. Unokumxelela ukuba anikise ngeyakhe kuloo mntwana. Akayi kukhawuleza asilibale eso sifundo sokuhlonela izinto zabanye.
3 Mncede abe nobuntu obuhle.
IBhayibhile ithi: “Abantwana babonakalisa eyona nto bayiyo ngezinto abazenzayo; ubabona apho xa benyanisekile naxa belungile.” (IMizekeliso 20:11, Good News Translation) Njengokuba abantwana bekhula, buya bucaca ubuntu babo. Okubuhlungu kukuba, abanye baveza imikhwa emibi. (INdumiso 58:3) Kodwa ke abanye baba nezimilo, bezakhela igama elihle. Ngokomzekelo, xa wayebhalela ibandla ngokuphathelele ityendyana uTimoti, umpostile uPawulos wathi: “Andinamntu wumbi onokuninyamekela njengaye.”—Filipi 2:20.
Into onokuyenza. Ukongezelela ekubetheleleni imiphumo, njengokuba kuchaziwe ngaphambili, nceda umntwana acinge ngeempawu anqwenela ukwaziwa ngazo. Xa bevavanywa, abaselula banokufunda ukwenza izigqibo ezilungileyo ngokuzibuza le mibuzo:
Ndifuna ukuba ngumntu onjani?—Kolose 3:10.
Umntu onjalo ebeya kwenza ntoni kwimeko enje?—IMizekeliso 10:1.
IBhayibhile inentaphane yemizekelo yokwenene yamadoda namabhinqa, aziwa ngokulunga nokungalungi ngenxa yezenzo zawo. (1 Korinte 10:11; Yakobi 5:10, 11) Sebenzisa le mizekelo ukunceda umntwana wakho azabalazele ukuba neempawu ezintle.
Iimpapasho zamaNgqina kaYehova zinokukunceda ubone indlela onokuyisebenzisa ngayo imigaqo yeBhayibhile kwintsapho yakho, nendlela onokubanceda ngayo abantwana bakho benze okufanayo.
Funda Okungakumbi
Bazali
—Qeqeshani Abantwana Benu Kwasebusaneni
Ukuqeqeshwa kufanele kuqale xa engakanani umntwana? Oku kuqeqesha kumele kuquke ntoni?


text:
UBUTYEBI OBUPHUMA ELIZWINI LIKATHIXO | IMIZEKELISO 7–11
‘Intliziyo Yakho Mayingaphambuki’
Imithetho kaYehova inokusikhusela. Ukuze isincede, imele ibe sezintliziyweni zethu. (IMi 7:3) Xa umkhonzi kaYehova evumela intliziyo yakhe iphume endleleni, uba lixhoba lamaqhinga kaSathana achuliweyo. IMizekeliso isahluko 7 ithetha ngomfana ovumela intliziyo yakhe imlahlekise. Yintoni esinokuyifunda kwiimpazamo zakhe?
USathana uzama ukusibhekelisela kude kuYehova ngokusebenzisa ezi zinto zintlanu ukuze senze izinto ezimbi
Ukuze sibone imiphumo eyonakalisayo yokwenza ububi size singabenzi, siza kuncedwa bubulumko nokuqonda